Johannesburg en Kaapstad gewild onder wêreld se superrykesKaapstad. Argieffoto. Johannesburg en Kaapstad pronk op ŉ lys van 40 wêreldstede waar multimiljoenêrs werk en speel, het City Press berig. Johannesburg is in die 28ste posisie op die lys, met Kaapstad kort op sy hakke in die 36ste posisie. Die Knight Franks 2015 Wealth Report ontleed tendense rakende rykdomverdeling en fokus veral op superryk individue met belegbare bates van minstens $30 miljoen (meer as R353 miljoen). In 2014 het ongeveer 5 200 individue hulle by hierdie elitegroep aangesluit wat nou ŉ totaal van 172 850 individue uitmaak. Europa beklee die eerste plek met 60 656 superrykes, Noord-Amerika is tweede met 44 922 en Asië derde met 42 272 superrykes. Afrika is laaste op hierdie lys met slegs 1 932. Johannesburg het 298 superrykes en Kaapstad 115. Volgens die Knight Frank’s 2015 Wealth Report speel en werk die wêreld se rykstes in: 1. Londen 2. New York 3. Hongkong 4. Singapoer 5. Sjanghai 6. Miami 7. Parys 8. Dubai 9. Beijing 10. Zürich en 28. Johannesburg en 36. Kaapstad City Press